Glasnogovornica Povjerenstva je dodala da Kujundžić još nije dostavio novu karticu, a jučerašnja imovinska kartica neće biti objavljena

Glasnogovornica Povjerenstva za sprječavanje sukoba interesa Martina Jurišić izjavila je u četvrtak da je ministar zdravstva Milan Kujundžić u srijedu podnio novu imovinsku karticu, no ona neće biti objavljena jer se ministru u njezinu ispunjavanju “omakla pogreška”.

Nakon što je ministar zdravstva u četvrtak izjavio da je Povjerenstvu za sukob interesa predao novu imovinsku karticu, glasnogovornica povjerenstva tu je informaciju djelomično potvrdila.

Jurišić je Hini kazala kako je Kujundžić uistinu predao novu imovinsku karticu, ali ju je istoga dana povukao jer je u njoj uočio pogrešku.

KUJUNDŽIĆ O AFERI S IMOVINSKOM KARTICOM: ‘Utvrdi li se da ne govorim istinu, ja bih isti tren ne samo dao ostavku, nego i umro od srama’

KUJUNDŽIĆ PRIČAO S PLENKOVIĆEM ZBOG IMOVINSKE KARTICE: ‘Objasnio sam mu sve. Ostavka nije bila tema razgovora’

Zamolio da je ne objavljuju

“Dužnosnik je u srijedu podnio karticu, međutim, javio je povjerenstvu da mu se omakla nekakva pogreška i da će podnijeti novu te zamolio da ne objavljujemo tu karticu”, kazala je Jurišić.

Dodala je da Kujundžić još nije dostavio novu karticu, a jučerašnja imovinska kartica neće biti objavljena.

Kujundžić je danas ustvrdio da je novu imovinsku karticu nadopunio informacijama koje se odnose na način kupnje nove kuće s okućnicom u Zagrebu, čiju je vrijednost procijenio na milijun i pol kuna, te na njegova primanja kako bi se razjasnilo kako je nastala njegova ušteđevina.

Ponovio je da oko kupnje nove kuće nema ništa sporno – kupljena je kreditom u PBZ banci s kamatnom stopom od dva posto, koju imaju svi liječnici u Hrvatskoj, 55.000 eura dao je iz svoje ušteđevine, a 40.000 eura posudio je od obiteljskog prijatelja, iz njegovih studentskih dana.

Ustvrdio je kako je dug od 40.000 eura posuđenih od prijatelja već ranije bio unesen u karticu te da je Povjerenstvu za odlučivanje o sukobu interesa poznato ime tog prijatelja.

Naveo da je kuću kupio pozajmicom i kreditom

U Kujundžićevoj imovinskoj kartici iz prosinca 2019. godine navedeno je kako je ta kuća kupljena novčanom pozajmicom i bankovnim kreditom, ali nije preciziran iznos prijateljske pozajmice niti od koga je posudio taj novac.

Predsjednica Povjerenstva za sukob interesa Nataša Novaković rekla je Hini da javni dužnosnici u imovinskoj kartici trebaju navesti svoje novčane obveze, jednako prema fizičkim i pravnim osobama.

Potvrdila je kako je to tijelo pokrenulo postupak provjere podataka iz Kujundžićeve imovinske kartice. U tom postupku usporedit će podatke iz imovinske kartice s podacima zatraženima od nadležnih tijela – Porezne uprave, zemljišno-knjižnih odjela i drugih tijela.